V. Veteška, podpredseda NR SR: (2006-01-31):
D. Podracká, poslankyňa: Ďakujem za slovo. Vážený pán predsedajúci, kolegyne poslankyne, kolegovia poslanci, začneme myšlienkou, že biologická a mentálna zrelosť, o ktorej hovoril pán navrhovateľ, ešte vôbec neznamená zrelosť sociálnu. Práve kvôli tejto sociálnej nezrelosti sa znížil aj v Trestnom zákone vek na postihovanie trestov na ten 14. rok života. Nazdávam sa, že toto je veľmi dôležitá trojica, biologická, mentálna a sociálna zrelosť, ktorá by mala byť naozaj rovnomerne vyvážená a v tomto prípade vyvážená nie je. Tínedžer môže všetko vedieť o histórii, o Cézarovi alebo Napoleonovi, ale nevie o svojom mieste a statuse v sociálnom spoločenstve, a preto nemôže niesť zodpovednosť za svoje konanie v plnej miere a nie je správne, aby táto hranica sa znižovala. Práve dne sa mi dostala do rúk správa Americkej asociácie motorizmu, ktorá uskutočňovala dlhodobý niekoľkomesačný výskum zameraný na tínedžerov. A práve je zameraná na vodičov motorových vozidiel, ktorí sú držiteľmi vodičského preukazu od 17 rokov veku a majú právo jazdy. Výsledky zverejnila BBC pred necelými dvoma týždňami 19. januára 2006, je to aj na internete. A podľa týchto výsledkov tínedžeri v zvýšenej miere zabíjajú chodcov, spolujazdcov a aj iných vodičov cestnej premávky. A závery expertov hovoria o tom, že nebezpečná jazda ohrozuje celú motoristickú komunitu, ako aj náhodných účastníkov cestnej premávky. Čiže neodporúčajú to. Ďalej, odborníci na motorizmus v zmysle výsledkov tohto výskumu navrhujú dokonca, že ak sa to nezmení, tak aby bolo 50 povinných hodín jazdy s inštruktorom pred udelením vodičského preukazu, ďalej, zákaz nočného jazdenia, zákaz vozenia pasažierov počas prvého roka od získania vodičského preukazu, teda až do 18 rokov veku. Nazdávam sa, že nie náhodou je hranica 18 rokov veku považovaná za hranicu dospelosti. Nie je to preto, že by šestnásťroční či sedemnásťroční tínedžeri neboli biologicky dostatočne vyspelí a neboli schopní pohlavnej reprodukcie alebo úžasných mentálnych výkonov na olympiádach a tak ďalej. Práve ide o túto hranicu sociálnej zrelosti a tá je v tomto prípade podľa mňa rozhodujúca. Podľa spomínanej Americkej asociácie motorizmu ide v získavaní takéhoto skorého tínedžerského vodičského preukazu o to, že sa to považuje za akýsi „veselý rituál prechodu do dospelosti“. Auto sa v istom zmysle stáva nástrojom slobodnej, často neriadenej zábavy za spoluúčasti alkoholu alebo drog, auto je akýsi free home slobody na kolesách, kde sa môže uskutočňovať všetko to, čo zakazuje konzervatívna výchova rodičov, alebo to, čo sa vyžaduje v domoch, kde títo tínedžeri bývajú. Po príklady nemusíme hodiť ďaleko. Aj na Slovensku sme boli viackrát médiami informovaní o tom, ako práve takéto tínedžerské autá v noci sa vracajúce z diskotéky zabili seba samých buď celá posádka alebo niekoho alebo narazili do nejakého domu, ktorý bol v zákrute, a spôsobili tak materiálnu ujmu majiteľom, alebo auto s opitými tínedžermi spadlo do jazera, kde nevedeli vyplávať späť. Nemusím ďalšie príklady uvádzať. Nazdávam sa, že potvrdenie dospelosti by sa malo nadobúdať inak, duchovnou cestou, nie frajerstvom a nezrelým predvádzaním sa pred rovesníkmi, nie karnevalizáciou, ale pokorou a zodpovednosťou. Ľudová strana – Hnutie za demokratické Slovensko nesúhlasí s navrhovaným zákonom. (Potlesk.)